Gledano čisto ekonomski, znači gledajući samo trenutačno poslovno i financijsko stanje kompanije, otkup dionica Ine neisplativ je. Složni su u tome analitičari koji upozoravaju na to kako se Vlada Andreja Plenkovića upustila u vrlo opasnu avanturu

'Znači, dobili smo otprilike milijardu eura, a sad ćemo je otkupiti za dva . Postavlja se pitanje kakav smo to onda posao napravili!? Radi se o strašno velikom zalogaju i kakav god Vlada imala plan, bit će ga jako teško provesti', rekao je za tportal ekonomist Damir Novotny

On je protiv otkupa dionica od mađarskog MOL-a. Upozorava na to da je Ina u jako lošem stanju, a vrijednost dionica na burzi umjetno joj je napuhana. S dionicama se tek sporadično trguje, vrlo mali broj ih je u slobodnom optjecaju, i one koje nisu u vlasništvu države (47 posto) i MOL-a (49 posto) većinom su u rukama mirovinskih fondova. Prema trenutačnoj cijeni dionice od 3.199 kuna, tržišna je vrijednost kompanije oko 29 milijardi kuna.